Kap. 1400, 1410, 1411, 1412, 1420, 1423, 1429, 1471, 1474, 1481, 1482, 4400, 4420, 4471, 4481

Prop. 16 S

(2024–2025)
Proposisjon til Stortinget (forslag til stortingsvedtak)

Endringer i statsbudsjettet 2024 under Klima- og miljødepartementet

Tilråding fra Klima- og miljødepartementet 22. november 2024, godkjent i statsråd samme dag. (Regjeringen Støre)

Dokumentet på regjeringen.no

1 Innledning

I denne proposisjonen legger Klima- og miljødepartementet fram forslag til endringer i statsbudsjettet for 2024.

2 Endringsforslag

Kap. 1400 Klima- og miljødepartementet

Post 01 Driftsutgifter

Bevilgningen på posten foreslås økt med 5,9 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet.

Post 21 Spesielle driftsutgifter

Det foreslås å øke bevilgningen på posten med 2 mill. kroner til kartlegging av fredete hytter på Svalbard. Bevilgningen omdisponeres fra kap. 1400, post 76. I tillegg foreslås det å rammeoverføre 10,8 mill. kroner til Digitaliserings- og forvaltningsdepartementets kap. 1533 Eiendommer utenfor husleieordningen, post 45 til rassikring av de åpne gruveganger på Øvre Storwartz i Røros. Samlet foreslås bevilgningen på posten redusert med 8,8 mill. kroner

Post 71 Internasjonale organisasjoner

Bevilgningen posten foreslås økt med 18,1 mill. kroner grunnet endringer i valutakurser og endringer i kontingenter. Posten dekker internasjonale konvensjoner, kontingenter, og obligatoriske bidrag til internasjonale organisasjoner.

Post 76 Støtte til nasjonale og internasjonale miljøtiltak, kan overføres

Bevilgningen på posten foreslås redusert med 2 mill. kroner, gjennom en omdisponering til kartlegging av fredete hytter på Svalbard, jf. omtale under kap. 1400, post 21.

Kap. 1410 Kunnskap om klima og miljø

Post 21 Miljødata

Bevilgningen på posten foreslås redusert med 0,4 mill. kroner gjennom en omdisponering til kap. 1410, post 70.

Post 70 Nasjonale oppgaver ved miljøinstituttene

Bevilgningen på posten foreslås økt med 0,4 mill. kroner for å støtte NIVAs deltakelse og drift av European Environment Agency (EEA) for biologisk mangfold og økosystemer. Økningen foreslås inndekket gjennom omdisponering fra kap. 1410, post 21.

Kap. 1411 Artsdatabanken

Post 01 Driftsutgifter

Bevilgningen på posten foreslås økt med 0,8 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet.

Kap. 1412 Meteorologisk institutt

Post 70 Internasjonale samarbeidsprosjekter

Posten dekker kontingenter til deltakelse i internasjonale meteorologiske organisasjoner. Posten foreslås redusert med 5 mill. kroner, i hovedsak som følge av redusert kontingent til Den europeiske organisasjonen for utnytting av meteorologiske satellitter (EUMETSAT) og endringer i valutakurs.

Kap. 1420 Miljødirektoratet

Post 01 Driftsutgifter

Det foreslås å øke bevilgningen på posten med 4,6 mill. kroner. Endringen skjer som følge av merinntekter knyttet til Miljødirekoratets deltakelse i europeisk partnerskap om biodiversitet (Biodiversa+), jf. omtale under kap. 4420, post 85.

Videre foreslås bevilgningen på posten foreslås økt med 16,9 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet. Samlet foreslås bevilgningen på posten økt med 21,5 mill. kroner.

Post 21 Spesielle driftsutgifter

Posten ble i forbindelse med behandlingen av revidert nasjonalbudsjett jf. Innst. 447 S (2023–2024) økt med 2,5 mill. kroner til restaurering av Blokkenvassdraget i Sortland. For å kunne gi tilskuddet fra riktig post, foreslås det å redusere bevilgningen med 2,5 mill. kroner ved omdisponering til kap. 1420, post 80.

Det foreslås i tillegg en bestillingsfullmakt på 8 mill. kroner for anskaffelse av pukkellaksfeller, jf. forslag til romertallsvedtak. Bakgrunnen er at Miljødirektoratet i 2024 bestiller pukkellaksfeller for levering i 2025 for å møte innrykket av pukkellaks neste år.

Post 23 Oppdrags- og gebyrrelatert virksomhet, kan overføres

Bevilgningen foreslås økt som følge av merinntekter til Miljødirektoratet og statsforvalterne knyttet til gebyrer på forurensingsområdet på henholdsvis 29,1 mill. kroner under kap. 4420, post 04 og 17,8 mill. kroner under kap. 4420, post 06, jf. omtale under disse. I tillegg forventes det merinntekter på 13,1 mill. kroner knyttet til internasjonale prosjekter, jf. omtale under kap. 4420, post 09. Samlet foreslås bevilgning på posten økt med 60 mill. kroner.

Post 61 Tilskudd til klimatiltak og klimatilpasning, kan overføres

Bevilgningen på posten foreslås redusert med 183,8 mill. kroner mot tilsvarende økning i tilsagnsfullmakten. Endringen foreslås som følge av at økt bevilgning til nye tilsagn, jf. saldert budsjett og ved behandlingen av revidert nasjonalbudsjett, jf. Innst. 447 S (2023–2024), først kommer til utbetaling i senere år. Samlet ramme for nye forpliktelser og gammelt ansvar skal ikke overstige 601 mill. kroner, jf. forslag til romertallsvedtak.

Post 62 Tilskudd til grønn skipsfart, kan overføres

Bevilgningen på posten foreslås redusert med 50 mill. kroner som følge av at ekstrabevilgning på 50 mill. kroner i revidert nasjonalbudsjett, jf. behandlingen av Innst. 447 S (2023–2024), øremerket «fremtidens hurtigbåter» ikke kommer til utbetaling i år. Som følge av dette foreslås det øke tilsagnsfullmakten med 50 mill. kroner. Samlet ramme for nye forpliktelser og gammelt ansvar skal ikke overstige 266,3 mill. kroner, jf. forslag til romertallsvedtak.

Post 66 Tilskudd til kommuner for å bedre tilgang til strandsonen lang Oslofjorden, kan overføres

Gjennom ordningen får kommunene langs Oslofjorden tilskudd til juridiske avklaringer i arbeidet med å klargjøre grensene mellom innmark og utmark langs strandsonen og arbeidet med å fjerne ulovlige stengsler og hindringer i strandsonen. Kommunene benytter tilsagn om slike tilskudd til å engasjere advokater for å foreta de juridiske avklaringene. Miljødirektoratet utbetaler tilskudd til kommunene når arbeidet er gjennomført.

Posten ble i behandlingen av revidert nasjonalbudsjett økt med 3,2 mill. kroner, jf. Innst. 447 S (2023–2024). Miljødirektoratet har i kraft av dette gitt en rekke tilsagn i andre halvår 2024. Det foreslås derfor at posten tilføyes stikkordet «kan overføres», jf. forslag til romertallsvedtak.

Post 69 Oppryddingstiltak, kan overføres, kan nyttes under postene 39 og 79

Bevilgningen på posten foreslås redusert med 7 mill. kroner som følge av forskyvninger knyttet til oppryddingsprosjektet ved Knaben gruver. Videre foreslås det at bestillingsfullmakten økes tilsvarende, slik at ny samlet ramme for nytt og gammelt ansvar ikke overstiger 16,3 mill. kroner, jf. forslag til romertallsvedtak. Videre foreslås posten redusert med 7,4 mill. kroner til inndekning for økte utgifter under Norsk Polarinstitutt, jf. kap. 1471, post 01 og 21. Samlet foreslås bevilgningen redusert med 14,4 mill. kroner.

Post 74 CO₂-kompensasjonsordningen

Bevilgningen på posten foreslås redusert med 246,2 mill. kroner, som er gjenstående ubenyttet bevilgning på posten. Utbetalinger i 2024, gjelder støtteåret 2023. Mindreforbruket skyldes bl.a. lavere kvotepris og lavere aktivitet i industrien enn tidligere lagt til grunn. Total bevilgning på posten i 2024 er 6,2 mrd. kroner.

Post 75 Utbetaling for vrakpant og tilskudd til kjøretøy og fritidsbåter, overslagsbevilgning

Bevilgningen på posten foreslås redusert med 15 mill. kroner som følge av lavere utbetalinger enn tidligere antatt. Endringen skyldes at færre kjøretøy kasseres enn det som var lagt til grunn i opprinnelig anslag for 2024.

Post 80 Tilskudd til tiltak for å ta vare på natur, kan overføres

Bevilgningen på posten foreslås økt med 2,5 mill. kroner for tilskudd til restaurering av Blokkenvassdraget i Sortland med tilsvarende reduksjon under kap. 1420, post 21, jf. omtale under kap. 1420, post 21.

Post 87 Tilskudd til natur og friluftsliv i områder berørt av landbaserte vindkraftverk, kan overføres

Posten ble opprettet i forbindelse med behandlingen av revidert nasjonalbudsjett 2024, jf. Innst. 447 S (2023–2024). Posten dekker tilskudd til natur og friluftsliv i kommuner berørt av landbaserte vindkraftverk. Fordi posten ble opprettet halvveis ut i budsjettåret, har det vært begrenset med tid for tilskuddsmottakere til å prosjektere og gjennomføre tiltak. De fleste tiltakene det er søkt om midler til i 2024, er tiltak som det tar tid å gjennomføre, og mange kan ikke gjennomføres under forhold med frost og snø. En stor del av tiltakene det fra posten i 2024 er gitt tilsagn om å støtte, vil derfor ikke være modne for utbetaling av tilskudd i 2024. Det foreslås derfor at posten tilføres stikkordet «kan overføres», jf. forslag til romertallsvedtak.

Kap. 1423 Radioaktiv forurensing i det ytre miljø

Post 01 Driftsutgifter

Bevilgningen på posten foreslås økt med 0,5 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet.

Kap. 1429 Riksantikvaren

Post 01 Driftsutgifter

For å redusere konsulentbruken innenfor utvikling av digitale systemer, og erstatte disse med egne ansatte, foreslås bevilgingen på posten økt med 3 mill. kroner til stillinger hos Riksantikvaren. Som en følge av dette foreslås det å omdisponere 3 mill. kroner fra kap. 1429, post 22. Videre foreslås bevilgningen på posten økt med 2,8 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet. Samlet foreslås bevilgningen på posten økt med 5,8 mill. kroner.

Post 22 Flerårige prosjekter kulturmiljøforvaltning, kan overføres

Bevilgningen på posten foreslås redusert med 3 mill. kroner som foreslås omdisponert til kap. 1429, post 01.

Post 60 Kulturminnekompetanse i kommunene, kan overføres

I revidert nasjonalbudsjett ble posten økt med 5 mill. kroner knyttet til pilotprosjekt for alternativ bærekraftig næringsutvikling for Vega kommune. Formålet er å etablere et grønt næringsfond på totalt 10 mill. kroner, fordelt med 5 mill. kroner i 2024 og 2025. Grunnet forsinkelser i arbeidet med etableringen av ordningen er det knyttet usikkerhet til om midlene vil utbetales i 2024. Det foreslås derfor å tilføye stikkordet «kan overføres», jf. forslag til romertallsvedtak.

Kap. 1471 Norsk Polarinstitutt

Post 01 Driftsutgifter

Bevilgningen på posten foreslås økt med 3 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet.

Norsk Polarinstitutt har en plasthall i Longyearbyen på Svalbard som benyttes til lagring av utstyr. Hallen har fått setningsskader som følge av klimaendringene og tining av permafrosten, og fungerer ikke lenger som lagringsplass. For å ivareta sikkerheten til de ansatte og hindre skader på materiell, foreslås det å øke bevilgningen på posten med 4 mill. kroner til utbedring av hallen. Den økte utgiften foreslås dekket inn ved reduksjon av kap. 1420, post 69.

Videre foreslås det å øke bevilgningen på posten med 58,2 mill. kroner knyttet til merinntekter fra nasjonale og internasjonale forskningsinstitusjoner, jf. omtale under kap. 4471, post 03. Samlet foreslås bevilgningen på posten økt med 65,2 mill. kroner.

Norsk Polarinstitutt gjennomfører en rekke oppdragsprosjekter der eksterne parter bidrar med finansiering. Mottatte forskuddsinnbetalinger knyttet til slike prosjekter regnskapsføres mot mellomværendet med statskassen, og inntektsføres i takt med at tilhørende prosjektutgifter påløper. Dette er i tråd med det statlige økonomiregelverket. Ved regnskapsavslutningen 2023 var forskutterte prosjektutgifter høyere enn mottatte forskuddsinnbetalinger. Dette medførte at Norsk Polarinstitutt mottok en revisjonsberetning med forbehold for regnskapsåret 2023.

Klima- og miljødepartementet vurderer at Norsk Polarinstitutt bør kunne ha fleksibilitet til å sette i gang oppdragsprosjekter, innenfor visse økonomiske grenser, før finansiering i sin helhet er innbetalt fra den eksterne samarbeidspart. Dette forutsetter at det er inngått bindende avtale med betryggende sikkerhet mellom partene. Det foreslås for 2024 en fullmakt på inntil 25 mill. kroner til å kunne sette i gang oppdragsprosjekter, samt at utbetalinger knyttet til slike kan føres mot mellomværende mot statskassen, jf. forslag til romertallsvedtak. Det vil i samarbeid med DFØ gjøres en helhetlig gjennomgang av rutinene for oppfølging og regnskapsføring av oppdragsprosjekter. Regjeringen tar sikte på å komme tilbake til Stortinget i revidert nasjonalbudsjett 2025 med forslag om eventuelle nødvendige justeringer i fullmakter.

Post 21 Spesielle driftsutgifter, kan overføres

Bevilgningen på posten foreslås økt med 1 mill. kroner som følge av at arbeidet med fremtidig ny Troll-stasjonen medfører at det seismiske måleutstyret (oberservatorie/sensorer for jordskjelv, atomsprengning o.l.) må flyttes fra nåværende stasjonsområde. Dette medfører at det ikke kan benyttes etablert infrastruktur for strøm, internett eller hytte i forbindelse med etablering eller drift, og at alt dette må etableres til en ny lokasjon. Det ble i et tilsyn avdekket flere avvik hos Norsk Polarinstitutt. Avvikene måtte lukkes, med frist for lukking i 2024. Dersom bevilgningen ikke økes, vil Norsk Polarinstitutt overskride bevilgningen i 2024. Som følge av dette foreslås det å øke bevilgningen på posten med 2,4 mill. kroner. Samlet foreslås bevilgningen på posten økt med 3,4 mill. kroner. De økte utgiftene foreslås dekket inn ved reduksjon av kap. 1420, post 69.

Kap. 1474 Fram- Nordområdesenter for klima- og miljøforskning

Post 01 Driftsutgifter, kan nyttes under postene 50 og 70

Bevilgningen på posten foreslås økt med 7 000 kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet.

Kap. 1481 Klimakvoter

Post 01 Driftsutgifter

Bevilgningen på posten foreslås redusert med 1,3 mill. kroner. Reduksjonen skyldes lavere behov for kjøp av eksterne tjenester knyttet til arbeidet med kjøp av kvoter (utslippsreduksjoner). Kommersiell og juridisk rådgivning samt reiseutgifter blir lavere enn tidligere prognostisert.

Post 22 Internasjonalt samarbeid under Parisavtalens artikkel 6, kan overføres

Bevilgningen på posten foreslås redusert med 20 mill. kroner som følge av færre utbetalinger på posten enn planlagt i 2024.

Kap. 1482 Internasjonale klima- og utviklingstiltak

Post 01 Driftsutgifter, kan overføres

Bevilgningen på posten foreslås økt med 1 mill. kroner som følge av et anslag på virkningen av lønnsoppgjøret for 2024. Se nærmere omtale i nysalderingsproposisjonen fra Finansdepartementet.

Videre forslås bevilgningen på posten økt med 2,5 mill. kroner. I 2024-budsjettet ble Klima- og skoginitiativet styrket med 1 mrd. kroner. Det økte bevilgningsnivået medfører behov for å styrke kapasitet til oppfølgingen av Norges innsats for å redusere tap av tropisk skog. Økt bevilgning inndekkes ved tilsvarende reduksjon på kap. 1482, post 73. Samlet foreslås bevilgningen økt med 3,5 mill. kroner

Post 73 Klima- og skoginitiativet, kan overføres

Bevilgningen på posten foreslås redusert med 2,5 mill. kroner til inndekning for økt bevilgning på kap. 1482, post 01.

Kap. 4400 Klima- og miljødepartementet

Post 02 Diverse inntekter

Bevilgningene på posten foreslås redusert med 0,5 mill. kroner og settes til null da det ikke forventes inntekter på posten i 2024.

Post 03 Refusjoner fra Utenriksdepartementet

Bevilgningen på posten foreslås redusert med 1,4 mill. kroner som følge av lavere refusjoner for ODA-godkjente utgifter fra Utenriksdepartementet.

Kap. 4420 Miljødirektoratet

Post 04 Gebyrer, forurensingsområdet

Bevilgningen på posten foreslås økt med 29,1 mill. kroner. Av den totale økningen skyldes 17,5 mill. kroner merinntekter i Miljødirektoratet til deklarasjon av farlig avfall grunnet økt gebyrsats. Øvrig økning skyldes bl.a. økt aktivitet med konsesjonsbehandling og tilsyn etter forurensningsforskriften. Det foreslås en tilsvarende økning av tilhørende utgifter, jf. kap. 1420, post 23.

Post 06 Gebyrer, statsforvalterembetenes miljøvernavdelinger

Bevilgningen på posten foreslås økt med 17,8 mill. kroner grunnet merinntekter hos statsforvalterne fra gebyrer for arbeid med konsesjonsbehandling og tilsyn. Det foreslås en tilsvarende økning av tilhørende utgifter, jf. kap. 1420, post 23.

Post 07 Gebyrer, kvotesystemet

Bevilgningen på posten foreslås redusert med 3,3 mill. kroner. Forsinkelser i implementering av endret og nytt regelverk har medført at gebyrbelagt aktivitet for kvotepliktig industri i 2024 har vært lavere enn estimert.

Ressursbehovet og arbeidsmengden er uendret, men innkrevingen for en del av arbeidet vil forskyve seg til 2025.

Post 09 Internasjonale oppdrag

Bevilgningen på posten foreslås økt med 13,1 mill. kroner knyttet til Miljødirektoratets inntekter fra internasjonale oppdrag. Det foreslås en tilsvarende økning av tilhørende utgifter, jf. kap. 1420, post 23.

Post 40 Salg av eiendom og innløsning av festetomter i statlig sikrede friluftsområder

Bevilgningen på posten foreslås redusert med 0,7 mill. kroner. Det har vært færre saker om innløsning av festetomter i 2024 enn tidligere anslått.

Post 85 Overføringer fra andre

Bevilgningen på posten foreslås økt med 4,6 mill. kroner. Endringen skyldes betaling fra et europeisk partnerskap om biodiversitet (Biodiversa+) for prosjekter som Miljødirektoratet utfører, og som ikke lå inne i postens opprinnelige budsjett. Det foreslås en tilsvarende økning av tilhørende utgiftsbevilgning under kap. 1420, post 01.

Kap. 4471 Norsk Polarinstitutt

Post 03 Inntekter fra diverse tjenesteyting

Bevilgningen på posten foreslås økt med 58,2 mill. kroner. Dette skyldes oppdaterte anslag for inntekter på posten. Det foreslås en tilsvarende økning av tilhørende utgifter, jf. kap. 1471, post 01.

Kap. 4481 Salg av klimakvoter

Post 01 Salgsinntekter

Bevilgningen på posten foreslås økt med 303 mill. kroner. Økt kvotepris, svekket valutakurs og en økning i antall kvoter Norge kan auksjonere bidrar alle til økte inntekter for Norge. Årsaken til at vi har flere kvoter for salg er at færre kvoter enn forventet ble tatt ut til den markedsstabiliserende reserven (MSR), som er etablert for å håndtere balansen i tilbud og etterspørsel etter kvoter i kvotesystemet.

Tilråding

Klima- og miljødepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2024 under Klima- og miljødepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2024 under Klima- og miljødepartementet i samsvar med et vedlagt forslag.

Forslag
til vedtak om endringer i statsbudsjettet 2024 under Klima- og miljødepartementet

I

I statsbudsjettet gjøres følgende endringer:

Utgifter:

Kap.

Post

Formål

Kroner

1400

Klima- og miljødepartementet:

01

Driftsutgifter, økes med

5 937 000

fra kr 322 816 000 til kr 328 753 000

21

Spesielle driftsutgifter, reduseres med

8 800 000

fra kr 102 806 000 til kr 94 006 000

71

Internasjonale organisasjoner, økes med

18 056 000

fra kr 94 355 000 til kr 112 411 000

76

Støtte til nasjonale og internasjonale miljøtiltak, kan overføres, reduseres med

2 000 000

fra kr 107 394 000 til kr 105 394 000

1410

Kunnskap om klima og miljø:

21

Miljødata, reduseres med

380 000

fra kr 440 016 000 til kr 439 636 000

70

Nasjonale oppgaver ved miljøinstituttene, økes med

380 000

fra kr 56 263 000 til kr 56 643 000

1411

Artsdatabanken:

01

Driftsutgifter, økes med

830 000

fra kr 40 350 000 til kr 41 180 000

1412

Meteorologiformål:

70

Internasjonale samarbeidsprosjekter, reduseres med

5 023 000

fra kr 144 164 000 til kr 139 141 000

1420

Miljødirektoratet:

01

Driftsutgifter, økes med

21 497 000

fra kr 883 920 000 til kr 905 417 000

21

Spesielle driftsutgifter, reduseres med

2 500 000

fra kr 637 574 000 til kr 635 074 000

23

Oppdrags- og gebyrrelatert virksomhet, kan overføres, økes med

59 965 000

fra kr 165 801 000 til kr 225 766 000

61

Tilskudd til klimatiltak og klimatilpasning, kan overføres, reduseres med

183 800 000

fra kr 333 800 000 til kr 150 000 000

62

Tilskudd til grønn skipsfart, kan overføres, reduseres med

50 000 000

fra kr 80 625 000 til kr 30 625 000

69

Oppryddingstiltak, kan overføres, kan nyttes under postene 39 og 79, reduseres med

14 400 000

fra kr 111 732 000 til kr 97 332 000

74

CO2-kompensasjonsordning for industrien, reduseres med

246 200 000

fra kr 6 464 997 000 til kr 6 218 797 000

75

Utbetaling for vrakpant til kjøretøy og tilskudd til kassering av fritidsbåter, overslagsbevilgning, reduseres med

15 000 000

fra kr 416 350 000 til kr 401 350 000

80

Tilskudd til tiltak for å ta vare på natur, kan overføres, økes med

2 500 000

fra kr 180 942 000 til kr 183 442 000

1423

Radioaktiv forurensning i det ytre miljø:

01

Driftsutgifter, økes med

549 000

fra kr 39 667 000 til kr 40 216 000

1429

Riksantikvaren:

01

Driftsutgifter, økes med

5 796 000

fra kr 160 243 000 til kr 166 039 000

22

Flerårige prosjekter kulturminneforvaltning, kan overføres, reduseres med

3 000 000

fra kr 32 185 000 til kr 29 185 000

1471

Norsk Polarinstitutt:

01

Driftsutgifter, økes med

65 217 000

fra kr 263 050 000 til kr 328 267 000

21

Spesielle driftsutgifter, kan overføres, økes med

3 400 000

fra kr 120 706 000 til kr 124 106 000

1474

Fram – Nordområdesenter for klima- og miljøforskning:

01

Driftsutgifter, kan nyttes under postene 50 og 70, økes med

7 000

fra kr 266 000 til kr 273 000

1481

Klimakvoter:

01

Driftsutgifter, kan overføres, reduseres med

1 300 000

fra kr 2 798 000 til kr 1 498 000

22

Internasjonalt samarbeid under Parisavtalens artikkel 6, kan overføres, reduseres med

20 000 000

fra kr 120 000 000 til kr 100 000 000

1482

Internasjonale klima- og utviklingstiltak:

01

Driftsutgifter, økes med

3 461 000

fra kr 67 459 000 til kr 70 920 000

73

Klima- og skogsatsingen, kan overføres, reduseres med

2 500 000

fra kr 4 041 235 000 til kr 4 038 735 000

Inntekter:

Kap.

Post

Formål

Kroner

4400

Klima- og miljødepartementet:

02

Diverse inntekter, reduseres med

518 000

fra kr 518 000 til kr 0

03

Refusjon fra Utenriksdepartementet, reduseres med

1 416 000

fra kr 39 231 000 til kr 37 815 000

4420

Miljødirektoratet:

04

Gebyrer, forurensningsområdet, økes med

29 069 000

fra kr 58 745 000 til kr 87 814 000

06

Gebyrer, statsforvalterembetenes miljøvernavdelinger, økes med

17 751 000

fra kr 39 249 000 til kr 57 000 000

07

Gebyrer, kvotesystemet, reduseres med

3 300 000

fra kr 9 928 000 til kr 6 628 000

09

Internasjonale oppdrag, økes med

13 145 000

fra kr 39 545 000 til kr 52 690 000

40

Salg av eiendom og innløsning av festetomter i statlig sikrede friluftslivsområder, reduseres med

700 000

fra kr 1 069 000 til kr 369 000

85

Overføringer fra andre, økes med

4 600 000

fra kr 1 000 000 til kr 5 600 000

4471

Norsk Polarinstitutt:

03

Inntekter fra diverse tjenesteyting, økes med

58 165 000

fra kr 71 835 000 til kr 130 000 000

4481

Salg av klimakvoter:

01

Salgsinntekter, økes med

303 020 000

fra kr 1 908 518 000 til kr 2 211 538 000

Fullmakter til å pådra staten forpliktelser utover gitte bevilgninger

II

Bestillingsfullmakt

Stortinget samtykker i at Klima- og miljødepartementet i 2024 kan gi Miljødirektoratet fullmakt til å forplikte staten for fremtidige år til å kjøpe pukkellaksefeller ut over gitte bevilgninger under kap. 1420 Miljødirektoratet, post 21 Spesielle driftsutgifter, men slik at samlet ramme for nye bestillinger og gammelt ansvar ikke overstiger 8 mill. kroner.

III

Tilsagnsfullmakter

Stortinget samtykker i at Klima- og miljødepartementet i 2024 kan gi tilsagn om tilskudd utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

Kap.

Post

Betegnelse

Samlet ramme

1420

Miljødirektoratet

61

Tilskudd til klimatiltak og klimatilpasning

601,0 mill. kroner

62

Tilskudd til grønn skipsfart

266,3 mill. kroner

IV

Fullmakt til å inngå forpliktelser

Stortinget samtykker i at Klima- og miljødepartementet i 2024 kan pådra forpliktelser for fremtidige år til å kjøpe inn materiell og til å gi tilsagn om tilskudd ut over gitte bevilgninger under kap. 1420 Miljødirektoratet, postene 39, 69 og 79 Oppryddingstiltak, men slik at samlet ramme for nye forpliktelser og gammelt ansvar ikke overstiger 16,3 mill. kroner.

Andre fullmakter

V

Stikkordsfullmakt

Stortinget samtykker i at Klima- og miljødepartementet i 2024 kan:

Tilføye stikkordet «kan overføres» til bevilgning under kap. 1420 Miljødirektoratet, post 66 Tilskudd til kommuner for å bedre tilgang til strandsonen lang Oslofjorden

Tilføye stikkordet «kan overføres» til bevilgning under kap. 1420 Miljødirektoratet, post 87 Tilskudd til natur og friluftsliv i områder berørt av landbaserte vindkraftverk

Tilføye stikkordet «kan overføres» til bevilgning under kap. 1429 Riksantikvaren, post 60 Kulturminnekompetanse i kommunene

VI

Fullmakt til forskuttering i oppdragsprosjekter

Stortinget samtykker i at Klima- og miljødepartementet i 2024 kan gi Norsk Polarinstitutt fullmakt til å sette i gang oppdragsprosjekter før finansieringen i sin helhet er innbetalt til Norsk Polarinstitutt, forutsatt at det er inngått en bindende avtale med betryggende sikkerhet om innbetaling mellom partene. Fullmakten begrenses oppad til 25 mill. kroner og gjelder utgifter ført på kap. 1471 Norsk Polarinstitutt, post 01 Driftsutgifter mot inntekter ført på kap. 4471 Norsk Polarinstitutt, post 03 Inntekter fra diverse tjenesteyting.

Stortinget samtykker i at Klima- og miljødepartementet i 2024 kan gi Norsk Polarinstitutt fullmakt til å føre forskuddsutbetalinger i oppdragsprosjekter på mellomværende med statskassen. Utgiftene vil bli rapportert til statsregnskapet på det tidspunkt inntektene i oppdragsprosjektene kommer til innbetaling og rapporteres til statsregnskapet.